Britiske universiteter evakuert etter funn av mistenkelige pakker
Politiet i Essex melder på Twitter onsdag ettermiddag at de mottok en telefonoppringning om en mistenkelig pakke som var funnet på universitetsområdet i Colchester. Området ble sperret av og deler av universitetet evakuert. – Nå venter vi på at bombeeksperter skal komme og undersøke pakken, opplyser politiet videre. Tidligere på onsdagen rykket skotsk politi ut til universitetet i Glasgow for å undersøke en mistenkelig pakke som var funnet der. Det viste seg å være falsk alarm. Politi og publikum i Storbritannia er ekstra på vakt etter at det tirsdag ble funnet tre brevbomber i London. Sprengladningen i den ene pakken gikk av og startet en liten brann da brevet ble åpnet, men ingen personer kom til skade. De to andre pakkene ble ikke åpnet før politiet kom til stedet. Hendelsene etterforskes som mulige terrorhendelser, men politiet vet fortsatt ikke hvem som står bak. De tre brevbombene ble alle postlagt i Irland.
Universitetene i Essex i Øst-England og i Glasgow i Skottland ble evakuert onsdag etter funn av mistenkelige pakker.